หนุนรายย่อยลงทุนตปท.
ธปท.เปิดทางให้รายย่อยและเอสเอ็มอีลงทุนต่างประเทศได้โดยตรง ชงคลัง ก.พ.นี้
18 ก.พ. 2556

ธปท.เปิดทางให้รายย่อยและเอสเอ็มอีลงทุนต่างประเทศได้โดยตรง ชงคลัง ก.พ.นี้ 
รายงานข่าวจากธนาคารแห่งประเทศไทย (ธปท.) เปิดเผยว่า ขณะนี้ ธปท.อยู่ระหว่างเตรียมออกประกาศการผ่อนคลายกฎเกณฑ์เงินทุนเคลื่อนย้ายของนักลงทุนไทยที่จะไปลงทุนในต่างประเทศเพิ่มเติม 3 เรื่อง คือ 1.การประกาศให้นักลงทุนรายย่อยและผู้ประกอบการขนาดกลางและขนาดย่อม (เอสเอ็มอี) สามารถออกไปลงทุนโดยตรงในสินทรัพย์ต่างประเทศได้โดยไม่จำกัดจำนวน โดยที่ไม่ต้องผ่านตัวกลางหรือตัวแทน และไม่ต้องขออนุญาต ธปท.เป็นรายกรณี จากเดิมกำหนดให้ออกไปได้ในวงเงินไม่เกิน 50 ล้านเหรียญสหรัฐ หรือประมาณ 1,500 ล้านบาท 
2.อนุญาตให้ผู้ที่มีภาระต้องชำระเงินตราต่างประเทศในอนาคต สามารถซื้อเงินตราต่างประเทศเก็บสะสมไว้ในบัญชีเงินฝากที่เป็นเงินตราต่างประเทศในประเทศไทย (เอฟซีดี) ได้ตามภาระจริงที่จะต้องชำระ และ 3.เพิ่มวงเงินการโอนเงินไปต่างประเทศต่อครั้ง จากเดิมกำหนดให้โอนได้ครั้งละไม่เกิน 2,000 ล้านเหรียญสหรัฐ หรือประมาณ 6 หมื่นล้านบาท เพิ่มเป็นให้โอนได้ตามความจำเป็นของผู้นำเงินออกนอกประเทศ 
ทั้งนี้ ฝ่ายตลาดการเงิน ธปท. เตรียมจะเสนอต่อกระทรวงการคลังให้พิจารณาอนุมัติภายในสิ้นเดือน ก.พ.นี้ เพื่อช่วยให้การ|นำเงินออกไปลงทุนนอกประเทศ ทั้งเพื่อการลงทุนในสินทรัพย์การขยายกิจการในต่างประเทศของเอสเอ็มอีไทยทำได้ง่ายขึ้น รวมถึงให้การซื้อสินทรัพย์ในต่างประเทศของบุคคลธรรมดา และผู้ส่งออกสะดวกมากขึ้น